再次韻
作者：陳造
朝代：宋

paragraphs: 當臘可折絃，羣植不告病。
春令宜畫一，驟寒乃奇請。
淙潺急雨後，摧拉北風盛。
倚戶頸爲縮，引望立不正。
下窗斷過逢，袖手謝酬應。
坐嘆花信遲，陡怯弓力勁。
今朝晴色好，呼童掃幽徑。
客子踏青約，久許陪驂乘。
逶迤望北山，巷柳俄蔭映。
乾鵲語紅樹，遊鯈噞明鏡。
平時詩酒社，賈勇與春競。
即今鶑花前，欺客頗方命。
擊轅歌于蒍，寧入俚耳聽。
喧靜交戰間，詩老儻能訂。
寓物不流物，古語方自警。
追隨黄白郎，不擬繆爲敬。